*Акт је ступио на снагу 3.1.2020. годинеи и објављен је „Службеном гласнику РС“ број 2/20 од 15.1.2020. године, а измене и допуне Правилника су ступиле на снагу 13.9.2021. године и објављене су „Службени гласник РС“ број 92/21)*

На основу члана 138.a став 3., члана 300. став 7., члана 393. став 5., члана 400. став 1. и члана 518. став 3. тачка 1) Закона о извршењу и обезбеђењу („Службени гласник РС”, број 106/15, 106/16 - аутентично тумачење, 113/17 - аутентично тумачење и 54/19, у даљем тексту: Закон) и члана 36. став 1. тачка 1) Статута Коморе јавних извршитеља („Службени гласник РС“ број 105/16), Извршни одбор Коморе јавних извршитеља (у даљем тексту: Извршни одбор), на седници одржаној 13.9.2019. године, доноси

**ПРАВИЛНИК**

о поступању по захтеву извршног повериоца Комори јавних извршитеља  
за одређивање јавног извршитеља којем се подноси предлог за добровољно намирење новчаног потраживања насталог из комуналних услуга и сродних делатности, предлог за извршење на основу веродостојне и извршне исправе ради намирења новчаног потраживања насталог из комуналних услуга и сродних делатности и предлог за извршење у којем је као извршни дужник назначен директни или индиректни корисник буџетских средстава

**Члан 1.**

Овим правилником уређује се подношење и садржина захтева извршног повериоца Комори јавних извршитеља (у даљем тексту: Комора), за одређивање јавног извршитеља, којем се подноси предлог за добровољно намирење новчаног потраживања насталог из комуналних услуга и сродних делатности, предлог за извршење на основу веродостојне и извршне исправе ради намирења новчаног потраживања насталог из комуналних услуга и сродних делатности и предлог за извршење у којем је као извршни дужник назначен директни или индиректни корисник буџетских средстава, садржина одговора Коморе и начин достављања одговора извршном повериоцу, као и друга питања од значаја за овај поступак.

**Члан 2.**

Пре подношења предлога за добровољно намирење новчаног потраживања насталог из комуналних услуга и сродних делатности, предлога за извршење на основу веродостојне исправе ради намирења новчаног потраживања насталог из комуналних услуга и сродних делатности, предлога за извршење на основу извршне исправе ради намирења новчаног потраживања насталог из комуналних услуга и сродних делатности, предлога за извршење у којем је као извршни дужник назначен директни или индиректни корисник буџетских средстава (у даљем тексту заједнички: предлог) надлежном јавном извршитељу, извршни поверилац је дужан да Комори поднесе захтев за одређивање јавног извршитеља коме ће бити поднет предлог.

**Члан 3.**

Захтев за одређивање јавног извршитеља коме ће бити поднет предлог за добровољно намирење новчаног потраживања насталог из комуналних услуга и сродних делатности, предлог за извршење на основу веродостојне исправе ради намирења новчаног потраживања насталог из комуналних услуга и сродних делатности, предлог за извршење на основу извршне исправе ради намирења новчаног потраживања насталог из комуналних услуга и сродних делатности, подноси се у електронској форми, у .х1s формату на обрасцу 1а, који је Прилог брoj 1 овог правилника и чини његов сaстaвни дeo.

Образац 1а у општем делу садржи податке о извршном повериоцу: пун назив, седиште, МБР, ПИБ, назив огранка/пословне јединице уколико постоји, адресу за пријем електронске поште, као и укупан број предлога по предметном захтеву.

Образац 1а у посебном делу садржи: референтну ознаку коју предмету додељује извршни поверилац, датум подношења захтева, врсту предлога који се подноси, висину потраживања, назнаку да ли је извршни дужник правно лице или физичко лице. Ако је извршни дужник физичко лице обрасци у овом делу садрже име и презиме, општину пребивалишта односно боравишта и поштански број општине, а ако је извршни дужник правно лице или предузетник обрасци у овом делу садрже пословно име, општину седишта, поштански број општине, МБР и ПИБ.

**Члан 4.**

Комора је дужна да одговори на захтев извршног повериоца из члана 3. овог правилника у року од пет дана од дана пријема захтева, водећи рачуна о томе да се јавни извршитељи одређују равномерно, према азбучном реду уписа у Именик јавних извршитеља и заменика јавних извршитеља и да је за поступање по предлогу искључиво надлежан јавни извршитељ на чијем подручју извршни дужник има пребивалиште, боравиште или седиште.

Равномерно одређивање јавних извршитеља врши се посебно по предлозима за извршење и посебно по предлозима за добровољно намирење.

Ако Комора не одговори на захтев извршног повериоца у року од пет дана, извршни поверилац самостално одређује јавног извршитеља на чијем подручју извршни дужник има пребивалиште, боравиште или седиште.

Уколико је број предлога наведених у захтеву извршног повериоца мањи од броја јавних извршитеља надлежних за поступање, одређивање јавног извршитеља по првом следећем захтеву извршног повериоца започеће од првог наредног јавног извршитеља уписаног у Именик јавних извршитеља и заменика јавних извршитеља, после јавног извршитеља који је последњи одређен.

**Члан 5.**

Након одређивања јавног извршитеља коме ће бити поднет неки од предлога из члана 3. овог правилника, Комора ће о томе обавестити извршног повериоца електронским путем на обрасцу 2а који је Прилог брoj 2 овог правилника и чини његов сaстaвни дeo.

Образац 2а садржи све податке које садрже образац 1а, као и регистрациони број предмета у Комори, име и презиме јавног извршитеља, број легитимације јавног извршитеља, датум одређивања јавног извршитеља и укупан број предлога извршног повериоца за који је одређен јавни извршитељ.

Комора образац 2а доставља и јавним извршитељима који су одређени да поступају по предлозима.

**Члан 6.**

Захтев за одређивање јавног извршитеља коме ће бити поднет предлог за извршење у којем је као извршни дужник назначен директни или индиректни корисник буџетских средстава, подноси се у електронској форми путем интернет странице Коморе.

Извршни поверилац је дужан да плати накнаду у износу од 1.500,00 динара Комори за одређивање јавног извршитеља коме ће бити поднет предлог за извршење у којем је као извршни дужник назначен директни или индиректни корисник буџетских средстава.

Без доказа о уплаћеној накнади из претходног става овог члана извршни поверилац не може да поднесе захтев за одређивање јавног извршитеља.

Извршни поверилац је дужан да путем интернет странице Коморе генерише јединствени позив на број за сваку расподелу посебно, на кога се мора позвати приликом плаћања наведене накнаде.

Приликом подношења захтева из става 1. овог члана, извршни поверилац је дужан да:

1) наведе да ли је извршни поверилац физичко лице или има статус правног лица односно предузетника;

2) наведе податке о извршном повериоцу:

- уколико је извршни поверилац физичко лице наводи: име и презиме, општину пребивалишта/боравишта, поштански број општине пребивалишта/боравишта и адресу за пријем електронске поште,

- уколико је извршни поверилац правно лице наводи: назив, седиште, МБ, ПИБ и адресу за пријем електронске поште.

3) наведе податке о извршној, односно веродостојној исправи и то тако што ће:

- изабрати врсту извршне, односно веродостојне исправе,

- означити назив доносиоца извршне, односно веродостојне исправе,

- означити датум и пословни број извршне односно веродостојне исправе.

4) наведе висину потраживања које се намирује,

5) наведе референтну ознаку коју предмету додељује извршни поверилац и

6) наведе позив на број уплате накнаде из другог става овог члана.

Уколико је извршни поверилац исправно поднео захтев са доказом о плаћеној накнади, Комора ће повериоцу доставити потврду путем електронске поште.

Комора је дужна да одговори на захтев извршног повериоца из овог члана у року од пет дана од дана пријема захтева, водећи рачуна о томе да се јавни извршитељи одређују равномерно, према азбучном реду уписа у Именик јавних извршитеља и заменика јавних извршитеља.

За поступање по предлогу за извршење на основу извршне исправе искључиво је надлежан јавни извршитељ именован за подручје суда пред којим је настала извршна исправа, односно именован за подручје привредног и вишег суда, основаног за подручје суда пред којим је настала извршна исправа, осим када су у питању извршне исправе чији су доносиоци судови основани за територију Републике Србије, односно извршне исправе које није донео суд, када се надлежност одређује прама азбучном реду уписа свих јавних извршитеља у Именик јавних извршитеља и заменика јавних извршитеља.

За поступање по предлогу за извршење на основу веродостојне исправе искључиво је надлежан јавни извршитељ на чијем подручју извршни дужник има седиште.

Ако Комора не одговори на захтев извршног повериоца у року од пет дана, извршни поверилац самостално одређује јавног извршитеља са подручја суда пред којим је настала извршна исправа.

Одређивање јавног извршитеља по захтеву извршног повериоца започеће од првог наредног јавног извршитеља уписаног у именик јавних извршитеља и заменика јавних извршитеља, после јавног извршитеља који је последњи одређен.

Након одређивања јавног извршитеља коме ће бити поднет предлог за извршење у којем је као извршни дужник назначен директни или индиректни корисник буџетских средстава, Комора ће о томе обавестити извршног повериоца електронским путем на обрасцу 2б који је Прилог брoj 4 овог Правилника и чини његов сaстaвни дeo.

Образац 2б садржи све податке из става 5. овог члана, као и регистрациони број предмета у Комори, име и презиме јавног извршитеља, број легитимације јавног извршитеља, датум одређивања јавног извршитеља и укупан број предлога извршног повериоца за који је одређен јавни извршитељ.

Уколико је за исту извршну или веродостојну исправу већ одређен јавни извршитељ, Комора ће о томе обавестити извршног повериоца и поново му доставити образац 2б.

**Члан 7.**

Јавни извршитељ који је одређен за поступање по предлогу извршног повериоца је дужан да у року од 30 дана од дана пријема обавештења Коморе да је за поступање по предлогу одређен он, обавести Комору о примљеним предлозима, и то електронским путем на обрасцу 3а за предлоге из члана 3. овог правилника, односно обрасцу 3б за предлоге из члана 6. овог правилника, који су Прилог брoj 5 односно Прилог број 6 овог правилника и чини његов сaстaвни дeo.

Јавни извршитељ који је одређен за поступање по предлогу извршног повериоца дужан је да обавести Комору о предлозима који нису примљени, и то електронским путем на обрасцу 3а односно 3б.

Од дана пријема обавештења Коморе да је одређен за поступање по предлогу, до дана слања обавештења Комори о предлозима који нису примљени, не може протећи мање од 15 нити више од 30 дана.

У образац 3а односно образац 3б, који садрже све податке као и образац 2а односно образац 3б јавни извршитељ за предлоге које је примио, уноси ознаку да је предлог примљен, датум пријема предлога и број под којим се предмет води код јавног извршитеља. За предлоге које није примио, јавни извршитељ уноси ознаку да предлог није примљен, поред ознаке предлога.

У случају да јавни извршитељ у роковима из става 1. и става 3. овог члана не обавести Комору о примљеним предлозима, односно о предлозима који нису примљени, сматраће се да је предлоге примио.

Уколико јавни извршитељ обавести Комору да није примио предлоге у року из става 2. овог члана, након чијег истека извршни поверилац исте поднесе, јавни извршитељ је дужан да о томе обавести Комору у року од 5 дана од пријема предлога.

Достављање обавештења јавних извршитеља након истека рокова из овог члана, неће се узимати у обзир. Изузетно, уколико је услед техничке грешке начињен пропуст приликом достављања обавештења Комори, председник Коморе може дозволити исправку грешке, по разматрању захтева јавног извршитеља који садржи образложење разлога за неблаговремено или нетачно достављање обавештења.

Јавни извршитељ који је одређен за поступање, а није примио предлоге, приликом првог наредног поступка одређивања јавног извршитеља имаће предност, на тај начин што ће прво њему бити додељен онај број предлога који у претходној расподели није примио, након чега ће се приступити одређивању јавних извршитеља по азбучном реду, у складу са одредбама овог правилника.

**Члан 8.**

Подаци о захтевима извршних поверилаца и одговорима Коморе, објављују се на интернет страници Коморе, при чему се води рачуна о заштити података о личности извршног дужника.

**Члан 9.**

Стручна служба Коморе ће упоређивати податке које јавни извршитељи достављају у обрасцима 3а и 3б са подацима којима располаже Комора и сачињавати извештаје ради утврђивања евентуалне неправилности у раду јавних извршитеља, а посебно поступања супротно одредбама Закона о извршењу и обезбеђењу и овог правилника.

Провера тачности података из става 1. овог члана, вршиће се и у поступку надзора, који врши Комора над радом јавних извршитеља.

Контролу над спровођењем поступка и послова, прописаних ових правилником врше председник Коморе и Извршни одбор.

У циљу ефикасније примене овог правилника, након његовог ступања на снагу, Комора ће сачинити техничко упутство за његово спровођење, које ће бити објављено на интернет страници Коморе.

**Члан 10.**

Приликом поступања по захтеву извршног повериоца за одређивање јавног извршитеља коме се подноси предлог, Комора не одређује привремене заменике јавних извршитеља којима је делатност престала, као ни јавне извршитеље којима је изречена мера привремене забране делатности јавног извршитеља или су решењем министра правде удаљени са дужности.

**Члан 11.**

Дaнoм почетка примене oвoг прaвилникa прeстaje дa вaжи Правилник о поступању по захтеву извршног повериоца Комори јавних извршитеља за одређивање јавног извршитеља којем се подноси предлог за извршење на основу веродостојне исправе ради намирења новчаног потраживања насталог из комуналних услуга и сродних делатности («Службени гласник РС» број 29/18).

Поступање по захтевима извршних поверилаца, започето пре почетка примене овог правилника, окончаће се по одредбама правилника из става 1. овог члана.

**Члан 12.**

Овај правилник ступа на снагу по добијању сагласности Министарства правде и објављује се у „Службеном гласнику Републике Србије“, а почиње да се примењује од 1. јануара 2020. године.

Председница Извршног одбора

Ивана Букарица, с.р.